b"\n_START_ARTICLE_\nPortugisisk vin\n_START_PARAGRAPH_\nPortugisisk vin ligger omtrent p\xc3\xa5 tiendeplass i produksjon p\xc3\xa5 verdensbasis. Portugal er kjent for sine viner som Vinho Verde, Portvin og Madeira. I tillegg produseres det en del ros\xc3\xa9vin, samt mer ordin\xc3\xa6re hvitvin og r\xc3\xb8dvin._NEWLINE_Portugal har nok den st\xc3\xb8rste tradisjonen for anonyme viner, som man ikke vet noe mer om enn at de kommer fra Portugal. Denne anonyme opprinnelsen gjaldt lenge for verdens mest fremgangsrike merkevare, Matteus Ros\xc3\xa9._NEWLINE_I tillegg er Portugal en storeksport\xc3\xb8r av kork.\n_START_SECTION_\nHistorie\n_START_PARAGRAPH_\nPortugal har, i likhet med Spania, lang vintradisjon._NEWLINE_Portvinen har sin egen spesielle historie her. Etter en handelsboikott mot Frankrike trengte engelskmennene en ny kilde til vin, dette var starten p\xc3\xa5 import av vin fra Portugal. Ved \xc3\xa5 tilsette brennevin i vinen t\xc3\xa5lte den bedre den lange transporten til sj\xc3\xb8s tilbake til England, og resultatet ble portvin._NEWLINE_Allerede p\xc3\xa5 1100-tallet var Portugal en viktig vineksport\xc3\xb8r til England. Etter dette var Portugal en av de viktigste vineksport\xc3\xb8rer i Europa. Denne store ettersp\xc3\xb8rselen ble satt sterkt tilbake etter en periode med mye vinlus p\xc3\xa5 1800-tallet. Den tok seg heller ikke opp igjen etter at denne epidemien var over._NEWLINE_Fra begynnelsen p\xc3\xa5 1900-tallet kom Portugal inn i et diktatorstyre. Salazar hadde en tanke om at store vin-kooperativer skulle effektivisere produksjonen. Resultatet ble at r\xc3\xb8dvinene ble syreholdige, slappe og fikk d\xc3\xa5rligere kvalitet. Etter at Portugal kom inn i EU i 1986 fikk landet \xc3\xb8konomisk st\xc3\xb8tte til \xc3\xa5 modernisere sin vinproduksjon.\n_START_SECTION_\nDruetyper\n_START_PARAGRAPH_\nPortugal benytter en rekke druer som bare dyrkes her, i sine viner._NEWLINE_I hvitvin brukes sorter som Arinto, Antao Vaz, Ass\xc3\xa1rio, Avesso, Boal, Cercial, Encruzado, Fern\xc3\xa3o Pires, Galego, Malvasia Fina, Moscatel de Set\xc3\xbabal, Rabo de Ovelha, Roupeiro, Talia, Tamarez d'Algarve, Verdelho, Viosinho og Vital. Men ogs\xc3\xa5 internasjonale druer som Chardonnay, Pinot Blanc, Riesling og Sauvignon Blanc er begynt \xc3\xa5 vinne fram._NEWLINE_R\xc3\xb8dvinene fremstilles ogs\xc3\xa5 mest p\xc3\xa5 lokale sorter, og noen av de mest anvente er Alfrocheiro Preto, Alicante Bouschet, Baga, Bastardo, Carignan, Graciano (Tinta Mi\xc3\xbada), Moreto, Mourisco Tinto, Negra Mole, Periquita, Ramisco, Tinta Amarela, Tinta Barroca, Touriga Nacional, Tinta Roriz (Tempranillo) og Tourriga Francesa. Som alle andre steder er internasjonale sorter som Cabernet Franc, Cabernet Sauvignon, Merlot, Pinot Noir og Syrah/Shiraz ogs\xc3\xa5 p\xc3\xa5 frammarsj i Portugal."